Peste 400 de fermieri ieșeni au primit în 2023 subvenţii ilegale de la APIA / Trebuie să restituie 3,4 milioane de lei
Controalele în teren la fermierii care au solicitat şi încasat subvenţii pe suprafeţe, culturi sau animale au scos la iveală multe nereguli, la Iaşi. Sute de fermieri au fost somaţi, anul trecut, de către APIA să restituie banii aferenţi programelor de finanţare accesate, anunță Ziarul de Iași.
Peste 400 de fermieri din Iaşi au încasat, anul trecut, subvenţii necuvenite de aproape 3,5 milioane de lei. Dacă nu vor returna banii de bunăvoie, ei vor fi executaţi silit de către ANAF. Însă, nu doar la Iaşi au fost descoperite nereguli, ci în mai toată ţara. În Timişoara, de exemplu, APIA trebuie să recupereze de la 288 de fermieri peste 3,7 milioane de lei. După judeţul Timiş, în topul celor mai mari debite înregistrate se mai află Bihor şi Arad, unde s-au încasat, fără drept, câte 3,2 milioane de lei în fiecare judeţ, dar şi Clujul, unde statul are de recuperat peste 2,2 milioane de lei de la 369 de fermieri, care au solicitat şi încasat subvenţii în agricultură.
Din punct de vedere al numărului de debite, judeţul Iaşi se clasează pe locul 9, la nivel naţional, aici fiind înregistrate 416 datorii de recuperat, în cuantum de 3.466.315 de lei. În acest top, primele locuri sunt ocupate de judeţul Hunedoara, cu peste 1.800 debite, cumulate la 4,1 milioane de lei, Bistriţa-Năsăud, unde figurează 1.215 fermieri datornici cu peste 3 milioane de lei şi Caraş-Severin, unde au fost înregistrate 939 debite care depăşesc suma de 6,3 milioane de lei.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank